title: Provedbena uredba Komisije (EU) 2020/501 оd 6. travnja 2020. o odstupanju od Provedbene uredbe (EU) br. 809/2014 u pogledu konačnog datuma za podnošenje jedinstvenog zahtjeva, zahtjevâ za potporu ili zahtjevâ za plaćanje, konačnog datuma za prijavu izmjena jedinstvenog zahtjeva ili zahtjeva za plaćanje i konačnog datuma za podnošenje zahtjevâ za dodjelu pravâ na plaćanje ili povećanje vrijednosti pravâ na plaćanje u okviru programa osnovnog plaćanja za godinu 2020.

text:
                  7.4.2020

                  HR

                  Službeni list Europske unije

                  L 109/8

         PROVEDBENA UREDBA KOMISIJE (EU) 2020/501
         оd 6. travnja 2020.
         o odstupanju od Provedbene uredbe (EU) br. 809/2014 u pogledu konačnog datuma za podnošenje jedinstvenog zahtjeva, zahtjevâ za potporu ili zahtjevâ za plaćanje, konačnog datuma za prijavu izmjena jedinstvenog zahtjeva ili zahtjeva za plaćanje i konačnog datuma za podnošenje zahtjevâ za dodjelu pravâ na plaćanje ili povećanje vrijednosti pravâ na plaćanje u okviru programa osnovnog plaćanja za godinu 2020.
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 78. prvi stavak točku (b),
         budući da:

                     (1)

                     Provedbenom uredbom Komisije (EU) br. 809/2014 (2) utvrđuju se konačni datum za podnošenje jedinstvenog zahtjeva, zahtjevâ za potporu ili zahtjevâ za plaćanje, konačni datum za prijavu izmjena jedinstvenog zahtjeva ili zahtjeva za plaćanje i konačni datum za podnošenje zahtjevâ za dodjelu pravâ na plaćanje ili povećanje vrijednosti pravâ na plaćanje u okviru programa osnovnog plaćanja.

                     (2)

                     Zbog trenutačne situacije uzrokovane pandemijom bolesti COVID-19 i znatnih ograničenja kretanja koje su uvele države članice, sve su one suočene s iznimnim administrativnim poteškoćama.

                     (3)

                     Ta je situacija utjecala na mogućnost korisnika da podnesu jedinstveni zahtjev, zahtjeve za potporu ili zahtjeve za plaćanje i zahtjeve za dodjelu pravâ na plaćanje ili povećanje vrijednosti pravâ na plaćanje u okviru programa osnovnog plaćanja u rokovima predviđenima u članku 13. stavku 1. i članku 22. stavku 1. Provedbene uredbe (EU) br. 809/2014.

                     (4)

                     S obzirom na tu situaciju primjereno je predvidjeti odstupanje od članka 13. stavka 1. i članka 22. stavka 1. Provedbene uredbe (EU) br. 809/2014 kojim se državama članicama omogućuje da za 2020. odrede kasniji konačni datum za podnošenje jedinstvenog zahtjeva, zahtjevâ za potporu ili zahtjevâ za plaćanje i kasniji konačni datum za podnošenje zahtjevâ za dodjelu pravâ na plaćanje ili povećanje vrijednosti pravâ na plaćanje u okviru programa osnovnog plaćanja od onih predviđenih u tim člancima. Budući da su datumi i razdoblja iz članka 11. stavka 4. i članka 15. stavaka 2. i 2.a Provedbene uredbe (EU) br. 809/2014 povezani s konačnim datumom propisanim člankom 13. stavkom 1. te uredbe, slično bi odstupanje trebalo predvidjeti za prijavu rezultata prethodnih provjera i izmjena jedinstvenog zahtjeva ili zahtjeva za plaćanje.

                     (5)

                     Budući da bi se navedena odstupanja trebala primjenjivati na jedinstveni zahtjev, zahtjeve za potporu i zahtjeve za plaćanje, izmjene jedinstvenog zahtjeva ili zahtjeva za plaćanje te zahtjeve za dodjelu pravâ na plaćanje za 2020., primjereno je da se ova Uredba primjenjuje na zahtjeve i zahtjeve za plaćanje koji se odnose na godinu 2020.

                     (6)

                     Mjere predviđene ovom Uredbom u skladu su s mišljenjem Odbora za upravljanje izravnim plaćanjima i Odbora za ruralni razvoj,

               DONIJELA JE OVU UREDBU:

            Članak 1.
            Odstupajući od članka 13. stavka 1. prvog podstavka Provedbene uredbe (EU) br. 809/2014, konačni datumi za 2020. koje države članice određuju za podnošenje jedinstvenog zahtjeva, zahtjevâ za potporu ili zahtjevâ za plaćanje ne mogu biti kasniji od 15. lipnja. Međutim, za Estoniju, Latviju, Litvu, Finsku i Švedsku ti datumi ne mogu biti kasniji od 15. srpnja.

            Članak 2.
            Odstupajući od članka 15. stavka 2. prvog podstavka Provedbene uredbe (EU) br. 809/2014, države članice mogu za 2020. odlučiti da se izmjene jedinstvenog zahtjeva ili zahtjeva za plaćanje u skladu s člankom 15. stavkom 1. Provedbene uredbe (EU) br. 809/2014 prijavljuju nadležnom tijelu do 30. lipnja. Međutim, Estonija, Latvija, Litva, Finska i Švedska mogu odlučiti da se te izmjene prijavljuju do 30. srpnja.

            Članak 3.
            Odstupanja iz članaka 1. i 2. primjenjuju se u predmetnim državama članicama i u svrhu izračuna razdoblja od 26 odnosno devet kalendarskih dana nakon konačnog datuma za podnošenje jedinstvenog zahtjeva, zahtjevâ za potporu ili zahtjevâ za plaćanje i konačnog datuma za prijavu izmjena iz članka 11. stavka 4. i članka 15. stavka 2.a Provedbene uredbe (EU) br. 809/2014.

            Članak 4.
            Odstupajući od članka 22. stavka 1. Provedbene uredbe (EU) br. 809/2014, datum za 2020. koji države članice određuju za podnošenje zahtjevâ za dodjelu pravâ na plaćanje ili povećanje vrijednosti pravâ na plaćanje u okviru programa osnovnog plaćanja ne može biti kasniji od 15. lipnja. Međutim, za Estoniju, Latviju, Litvu, Finsku i Švedsku taj datum ne može biti kasniji od 15. srpnja.

            Članak 5.
            Ova Uredba stupa na snagu na dan objave u Službenom listu Europske unije.
            Primjenjuje se na zahtjeve i zahtjeve za plaćanje koji se odnose na godinu 2020.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. travnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 347, 20.12.2013., str. 549.

            (2)  Provedbena uredba Komisije (EU) br. 809/2014 оd 17. srpnja 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava, mjera ruralnog razvoja i višestruke sukladnosti (SL L 227, 31.7.2014., str. 69.).


title: Provedbena uredba Komisije (EU) 2020/500 оd 6. travnja 2020. o odobravanju stavljanja na tržište djelomično odmašćenih prahova od sjemenki biljke chia (Salvia hispanica) kao nove hrane u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470 (Tekst značajan za EGP)

text:
                  7.4.2020

                  HR

                  Službeni list Europske unije

                  L 109/2

         PROVEDBENA UREDBA KOMISIJE (EU) 2020/500
         оd 6. travnja 2020.
         o odobravanju stavljanja na tržište djelomično odmašćenih prahova od sjemenki biljke chia (Salvia hispanica) kao nove hrane u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (1), a posebno njezin članak 12.,
         budući da:

                     (1)

                     Uredbom (EU) 2015/2283 propisano je da se samo nova hrana koja je odobrena i uvrštena na popis Unije smije stavljati na tržište u Uniji.

                     (2)

                     U skladu s člankom 8. Uredbe (EU) 2015/2283 donesena je Provedbena uredba Komisije (EU) 2017/2470 (2) o utvrđivanju Unijina popisa odobrene nove hrane.

                     (3)

                     Komisija na temelju članka 12. Uredbe (EU) 2015/2283 podnosi nacrt provedbenog akta kojim se odobrava stavljanje nove hrane na tržište Unije i ažurira popis Unije.

                     (4)

                     Društvo Access Business Group International LLC („podnositelj zahtjeva”) podnijelo je Komisiji 18. travnja 2018. zahtjev za stavljanje djelomično odmašćenog praha od sjemenki biljke chia (Salvia hispanica) na tržište Unije kao nove hrane u skladu s člankom 10. stavkom 1. Uredbe (EU) 2015/2283. Podnositelj zahtjeva zatražio je da se prah od sjemenki biljke chia (Salvia hispanica) upotrebljava u nizu kategorija hrane za opću populaciju, kako slijedi: nearomatizirani fermentirani mliječni proizvodi, uključujući prirodnu nearomatiziranu mlaćenicu (osim sterilizirane mlaćenice) koja nije toplinski obrađena nakon fermentacije; nearomatizirani fermentirani mliječni proizvodi koji su toplinski obrađeni nakon fermentacije; aromatizirani fermentirani mliječni proizvodi, uključujući toplinski obrađene proizvode; slastice; voćni sokovi i sokovi od povrća; nektari od voća i povrća i slični proizvodi; aromatizirana pića; dodaci prehrani kako su definirani u Direktivi 2002/46/EZ Europskog parlamenta i Vijeća (3), osim dodataka prehrani za dojenčad i malu djecu; tjestenina.

                     (5)

                     Podnositelj zahtjeva podnio je Komisiji 16. srpnja 2018. zahtjev za stavljanje još jednog djelomično odmašćenog praha od sjemenki biljke chia (Salvia hispanica) na tržište Unije kao nove hrane u skladu s člankom 10. stavkom 1. Uredbe (EU) 2015/2283. Podnositelj zahtjeva zatražio je da se prah od sjemenki biljke chia (Salvia hispanica) upotrebljava u nizu kategorija hrane za opću populaciju, kako slijedi: slastice; voćni sokovi i sokovi od povrća; nektari od voća i povrća i slični proizvodi; aromatizirana pića; dodaci prehrani u smislu Direktive 2002/46/EZ, osim dodataka prehrani za dojenčad i malu djecu; tjestenina.

                     (6)

                     Dva zahtjeva podnesena Komisiji odnose se na odobrenja za dva različita djelomično odmašćena praha od sjemenki biljke chia (Salvia hispanica) kao nove hrane. Oba praha od sjemenki biljke chia (Salvia hispanica) djelomično su odmašćena te dobivena prešanjem i mljevenjem cijelih sjemenki biljke chia (Salvia hispanica). Glavne su razlike između dvaju prahova veličina čestica i udio nekih makronutrijenata. Prah s visokim udjelom bjelančevina ima čestice manje od 130 μm i udio bjelančevina od najmanje 40 %, dok prah s visokim udjelom vlakana ima čestice manje od 400 μm i udio prehrambenih vlakana od najmanje 50 %. Predložene upotrebe obaju prahova također su slične.

                     (7)

                     U skladu s člankom 10. stavkom 3. Uredbe (EU) 2015/2283, Komisija se 22. lipnja 2018. i 22. listopada 2018. savjetovala s Europskom agencijom za sigurnost hrane („Agencija”) i od nje zatražila da dostavi znanstveno mišljenje utemeljeno na provedenoj ocjeni prahova od sjemenki biljke chia (Salvia hispanica) kao nove hrane. Uzimajući u obzir sličnosti između dviju vrsta djelomično odmašćenih prahova od sjemenki biljke chia (Salvia hispanica), Agencija je objedinila ocjenu sigurnosti za oba praha.

                     (8)

                     Agencija je 15. svibnja 2019. donijela znanstveno mišljenje „Sigurnost prahova od sjemenki biljke chia (Salvia hispanica L.) kao nove hrane u skladu s Uredbom (EU) 2015/2283” („Safety of chia seeds (Salvia hispanica L.) powders, as novel foods, pursuant to Regulation (EU) 2015/2283” (4). To je mišljenje u skladu sa zahtjevima iz članka 11. Uredbe (EU) 2015/2283.

                     (9)

                     Agencija je u svojem mišljenju zaključila da su djelomično odmašćeni prahovi od sjemenki biljke chia (Salvia hispanica) sigurni u ocijenjenim uvjetima upotrebe. Stoga se na temelju mišljenja Agencije može utvrditi da su djelomično odmašćeni prahovi od sjemenki biljke chia (Salvia hispanica), u ocijenjenim načinima i opsegu upotrebe, pri upotrebi u nearomatiziranim fermentiranim mliječnim proizvodima, uključujući prirodnu nearomatiziranu mlaćenicu (osim sterilizirane mlaćenice) koja nije toplinski obrađena nakon fermentacije; nearomatiziranim fermentiranim mliječnim proizvodima koji su toplinski obrađeni nakon fermentacije; aromatiziranim fermentiranim mliječnim proizvodima, uključujući toplinski obrađene proizvode; slasticama; voćnim sokovima i sokovima od povrća; nektarima od voća i povrća i sličnim proizvodima; aromatiziranim pićima; dodacima prehrani u smislu Direktive 2002/46/EZ, osim dodataka prehrani za dojenčad i malu djecu, sukladni odredbama članka 12. stavka 1. Uredbe (EU) 2015/2283.

                     (10)

                     Agencija je u svojem mišljenju „Sigurnost prahova od sjemenki biljke chia (Salvia hispanica L.) kao nove hrane u skladu s Uredbom (EU) 2015/2283” (5) uzela u obzir studiju u kojoj je ukazano na moguće stvaranje akrilamida pri upotrebi sjemenki biljke chia (Salvia hispanica) u prehrambenim proizvodima za čiju je proizvodnju, preradu ili pripremu potrebna toplinska obrada na temperaturi od 120 °C ili više. Agencija je smatrala da se ta studija može primijeniti i na procjenu prahova od sjemenki biljke chia (Salvia hispanica) jer se oni od sjemenki biljke chia (Salvia hispanica) već uvrštenih na popis Unije razlikuju samo po tome što su odmašćeni, a ta je obrada neutralna kad je riječ o stvaranju akrilamida.

                     (11)

                     Agencija je napomenula da se tjestenine mogu podvrgnuti toplinskoj obradi na temperaturama višima od 120 °C, što bi moglo predstavljati bitan izvor akrilamida, dok druge predložene kategorije hrane ne predstavljaju sigurnosni rizik u odnosu na moguće stvaranje akrilamida.

                     (12)

                     U svojem mišljenju o sigurnosti prahova od sjemenki biljke chia (Salvia hispanica L.) Agencija je navela da su potrebne dodatne informacije od podnositelja zahtjeva i/ili iz javne domene kako bi se razmotrilo pitanje mogućeg stvaranja akrilamida kad se hrana koja sadržava prahove od sjemenki biljke chia (Salvia hispanica) podvrgava toplinskoj obradi na temperaturi od 120 °C ili višoj. U skladu s člankom 11. stavkom 4. Uredbe (EU) 2015/2283 Agencija je od podnositelja zahtjeva zatražila dodatne informacije o mogućem stvaranju procesnih kontaminanata tijekom prerade i proizvodnje hrane (na razini proizvođača) i/ili kuhanja hrane s dodanim sjemenkama biljke chia (Salvia hispanica) (toplinska obrada na razini potrošača). Rok utvrđen za pružanje dodatnih informacija istekao je 13. svibnja 2019. Iako je podnositelj zahtjeva dostavio dodatne informacije do utvrđenog roka, Agencija je zaključila da dostavljene informacije nisu dovoljne kako bi se razjasnilo pitanje mogućeg stvaranja akrilamida u tjestenini na temperaturama iznad 120 °C, što bi moglo predstavljati bitan izvor akrilamida na razini potrošača.

                     (13)

                     U nedostatku informacija o mogućem stvaranju akrilamida u tjestenini, ako se ona podvrgne takvoj toplinskoj obradi, Agencija je odgodila procjenu praha od sjemenki biljke chia u tjestenini do trenutka kada dodatne informacije postanu dostupne. Iz toga proizlazi da Komisija u ovoj fazi ne raspolaže mišljenjem Agencije koje je u skladu s člankom 12. stavkom 1. točkama (a) i (c) Uredbe (EU) 2015/2283 nužno za odobrenje proširenja upotrebe prahova od sjemenki biljke chia (Salvia hispanica) u tjestenini koja se može podvrgnuti toplinskoj obradi na temperaturi od 120 °C ili višoj. Stoga će se daljnja odluka o takvoj upotrebi donijeti nakon objave relevantnog mišljenja Agencije.

                     (14)

                     U mišljenju Agencije navedena su i dva izvješća o slučajevima iz dostupne znanstvene literature, u kojima se konzumacija sjemenki biljke chia (Salvia hispanica) povezuje s alergijskim reakcijama, te je na temelju toga Agencija zaključila da konzumacija sjemenki biljke chia može dovesti do alergijskih reakcija. Nadalje, Agencija smatra da je alergeni potencijal prahova od sjemenki biljke chia (Salvia hispanica) sličan onome sjemenki biljke chia (Salvia hispanica) jer se smatra da koraci u proizvodnji praha ne mijenjaju alergeni potencijal sjemenki biljke chia (Salvia hispanica). Budući da su usprkos raširenoj konzumaciji sjemenki biljke chia (Salvia hispanica) i njihovoj dugogodišnjoj prisutnosti na tržištu Unije i svjetskom tržištu do danas prijavljena samo ta dva slučaja alergijske reakcije, na Unijin popis odobrene nove hrane ne bi trebalo uvrstiti posebne zahtjeve za označivanje koji se odnose na moguće alergijske reakcije pri konzumaciji prahova od sjemenki biljke chia (Salvia hispanica) dok Agencija ne prikupi i ocijeni dodatne znanstvene dokaze o alergenom potencijalu sjemenki biljke chia (Salvia hispanica).

                     (15)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.

               1.   Djelomično odmašćeni prahovi od sjemenki biljke chia (Salvia hispanica), kako je navedeno u Prilogu ovoj Uredbi, uvrštavaju se na Unijin popis odobrene nove hrane utvrđen Provedbenom uredbom (EU) 2017/2470.

               2.   Unos na Unijin popis iz stavka 1. uključuje uvjete upotrebe i zahtjeve za označivanje utvrđene u Prilogu.

            Članak 2.
            Prilog Provedbenoj uredbi (EU) 2017/2470 mijenja se u skladu s Prilogom ovoj Uredbi.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. travnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 327, 11.12.2015., str. 1.

            (2)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).

            (3)  Direktiva 2002/46/EZ Europskog parlamenta i Vijeća od 10. lipnja 2002. o usklađivanju zakona država članica u odnosu na dodatke prehrani (SL L 183, 12.7.2002., str. 51.).

            (4)  EFSA Journal 2019;17(6):5716.

            (5)  EFSA Journal 2019;17(4):5657.

            PRILOG
            Prilog Provedbenoj uredbi (EU) 2017/2470 mijenja se kako slijedi:

                        1.

                        Sljedeći unos umeće se abecednim redom u tablicu 1. (Odobrena nova hrana):

                                    „Odobrena nova hrana

                                    Uvjeti pod kojima se nova hrana može upotrebljavati

                                    Dodatni posebni zahtjevi za označivanje proizvoda

                                    Ostali zahtjevi

                                    Djelomično odmašćeni prahovi od sjemenki biljke chia (Salvia hispanica)

                                       Određena kategorija hrane

                                       Najveće dopuštene količine

                                    Pri označivanju hrane koja sadržava novu hranu navodi se „Djelomično odmašćen prah od sjemenki biljke chia (Salvia hispanica)”

                                    Prah s visokim udjelom bjelančevina

                                    Nearomatizirani fermentirani mliječni proizvodi, uključujući prirodnu nearomatiziranu mlaćenicu (osim sterilizirane mlaćenice) koja nije toplinski obrađena nakon fermentacije

                                    0,7 %

                                    Nearomatizirani fermentirani mliječni proizvodi koji su toplinski obrađeni nakon fermentacije

                                    0,7 %

                                    Aromatizirani fermentirani mliječni proizvodi, uključujući toplinski obrađene proizvode

                                    0,7 %

                                    Slastice

                                    10 %

                                    Voćni sokovi u smislu Direktive 2001/112/EZ  (*1) i sokovi od povrća

                                    2,5 %

                                    Voćni nektari u smislu Direktive 2001/112/EZ te nektari od povrća i slični proizvodi

                                    2,5 %

                                    Aromatizirana pića

                                    3 %

                                    Dodaci prehrani u smislu Direktive 2002/46/EZ osim dodataka prehrani za dojenčad i malu djecu

                                    7,5 g dnevno

                                    Prah s visokim udjelom vlakana

                                    Slastice

                                    4 %

                                    Voćni sokovi u smislu Direktive 2001/112/EZ i sokovi od povrća

                                    2,5 %

                                    Voćni nektari u smislu Direktive 2001/112/EZ te nektari od povrća i slični proizvodi

                                    4 %

                                    Aromatizirana pića

                                    4 %

                                    Dodaci prehrani u smislu Direktive 2002/46/EZ osim dodataka prehrani za dojenčad i malu djecu

                                    12 g dnevno

                        2.

                        Sljedeći unos umeće se abecednim redom u tablicu 2. (Specifikacije):

                                    „Odobrena nova hrana

                                    Specifikacije

                                    Prahovi od djelomično odmašćenih sjemenki biljke chia (Salvia hispanica)

                                       Opis/definicija:

                                    Nova hrana su djelomično odmašćeni prahovi od sjemenki biljke chia (Salvia hispanica) dobiveni prešanjem i mljevenjem cijelih sjemenki biljke Salvia hispanica L.

                                       Fizikalno-senzorna svojstva:

                                    Strane tvari: 0,1 %

                                    Prah s visokim udjelom bjelančevina

                                    Prah s visokim udjelom vlakana

                                    Veličina čestica

                                    ≤ 130 μm

                                    ≤ 400 μm

                                       Kemijski sastav:

                                    Prah biljke Salvia hispanica s visokim udjelom bjelančevina

                                    Prah biljke Salvia hispanica s visokim udjelom vlakana

                                    Vlaga

                                    ≤ 9,0 %

                                    ≤ 9,0 %

                                    Bjelančevine

                                    ≥ 40,0 %

                                    ≥ 24,0 %

                                    Masti

                                    ≤ 17 %

                                    ≤ 12 %

                                    Vlakna

                                    ≤ 30 %

                                    ≥ 50 %

                                       Mikrobiološki kriteriji:

                                    Ukupan broj mikroorganizama: ≤ 10 000  CFU/g
                                    Kvasci: ≤ 500 CFU/g
                                    Plijesni: ≤ 500 CFU/g

                                       Staphylococcus aureus: ≤ 10 CFU/g
                                    Koliformi: < 100 MPN/g
                                    Enterobakterije: ≤ 100 CFU/g

                                       Bacillus cereus: ≤ 50 CFU/g

                                       Escherichia coli: < 10 MPN/g

                                       Listeria monocytogenes: nije prisutna/g

                                       Salmonella spp.: odsutnost u 25 g

                                       Kontaminanti:
                                    Arsen: ≤ 0,1 ppm
                                    Kadmij: ≤ 0,1 ppm
                                    Olovo: ≤ 0,1 ppm
                                    Živa: ≤ 0,1 ppm
                                    Ukupna razina aflatoksina: ≤ 4 ppb
                                    Okratoksin A ≤ 1 ppb”

               (*1)  Direktiva Vijeća 2001/112/EZ od 20. prosinca 2001. o voćnim sokovima i određenim sličnim proizvodima namijenjenim prehrani ljudi (SL L 10, 12.1.2002., str. 58.).”


title: Provedbena uredba Vijeća (EU) 2020/510 od 7. travnja 2020. o provedbi Uredbe (EU) br. 359/2011 o mjerama ograničavanja protiv određenih osoba, subjekata i tijela s obzirom na stanje u Iranu

text:
                  8.4.2020

                  HR

                  Službeni list Europske unije

                  L 113/1

         PROVEDBENA UREDBA VIJEĆA (EU) 2020/510
         od 7. travnja 2020.
         o provedbi Uredbe (EU) br. 359/2011 o mjerama ograničavanja protiv određenih osoba, subjekata i tijela s obzirom na stanje u Iranu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 359/2011 od 12. travnja 2011. o mjerama ograničavanja protiv određenih osoba, subjekata i tijela s obzirom na stanje u Iranu (1), a posebno njezin članak 12. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 12. travnja 2011. donijelo Uredbu (EU) br. 359/2011.

                     (2)

                     Na temelju preispitivanja Odluke Vijeća 2011/235/ZVSP (2) Vijeće je odlučilo da mjere ograničavanja navedene u toj odluci treba produljiti do 13. travnja 2021.

                     (3)

                     Vijeće je također zaključilo da bi unose u vezi s 82 osobe iz Priloga I. Uredbi (EU) br. 359/2011 trebalo ažurirati.

                     (4)

                     Prilog I. Uredbi (EU) br. 359/2011 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Prilog I. Uredbi (EU) br. 359/2011 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 7. travnja 2020.

                  Za Vijeće

                  Predsjednik

               G. GRLIĆ RADMAN

            (1)  SL L 100, 14.4.2011., str. 1.

            (2)  Odluka Vijeća 2011/235/ZVSP od 12. travnja 2011. o mjerama ograničavanja protiv određenih osoba i subjekata s obzirom na stanje u Iranu (SL L 100, 14.4.2011., str. 51.).

            PRILOG
            Unosi za sljedeće osobe iz Priloga I. Uredbi (EU) br. 359/2011 zamjenjuju se sljedećim unosima:
            Osobe

                           Ime

                           Identifikacijski podaci

                           Razlozi

                           Datum uvrštenja na popis

                           „1.

                           AHMADI-MOQADDAM Esmail

                           Mjesto rođenja: Teheran (Iran)
                           Datum rođenja: 1961.
                           Spol: muški

                           Bivši viši savjetnik za sigurnosna pitanja načelnika Glavnog stožera oružanih snaga. Ravnatelj iranske Nacionalne policije od 2005. do početka 2015. Usto i ravnatelj iranske Kiberpolicije (uvrštena na popis) od siječnja 2011. do početka 2015. Snage pod njegovim zapovjedništvom provodile su brutalne napade na mirne prosvjednike te su provele nasilan noćni napad na studentske domove Sveučilišta u Teheranu 15. lipnja 2009. Trenutačno zapovjednik iranskog stožera za podršku jemenskom narodu.

                           12.4.2011.

                           2.

                           ALLAHKARAM Hossein

                           Mjesto rođenja: Najafabad (Iran)
                           Datum rođenja: 1945.
                           Spol: muški

                           Vođa koordinacijskog vijeća Ansar-e Hezbollaha i bivši general IRGC-a. Suosnivač je Ansar-e Hezbollaha. Te paravojne snage odgovorne su za ekstremno nasilje tijekom represije nad studentima i sveučilištima 1999., 2002. i 2009.
                           I dalje je na visokom položaju u organizaciji koja ne zazire od kršenja ljudskih prava javnosti, među ostalim promicanja agresije prema ženama zbog njihova odabira odjeće.

                           12.4.2011.

                           3.

                           ARAGHI (ERAGHI) Abdollah

                           Spol: muški
                           Čin: brigadni general

                           Brigadni general IRGC-a. Načelnik Odjela za sigurnost Glavnog stožera oružanih snaga. Bivši zamjenik zapovjednika kopnenih snaga IRGC-a. Neposredno je i osobno odgovoran za oštre mjere protiv prosvjeda tijekom cijeloga ljeta 2009.

                           12.4.2011.

                           4.

                           FAZLI Ali

                           Spol: muški
                           Čin: brigadni general

                           Voditelj Učilišta za kadete Imam Hossein (od 2018.) Bivši zamjenik zapovjednika snaga Basija (2009.–2018.), voditelj odjela Seyyed al-Shohada u okviru IRGC-a u pokrajini Teheran (do veljače 2010.). Odjel Seyyed al-Shohada nadležan je za sigurnost u pokrajini Teheran i imao je ključnu ulogu u brutalnoj represiji nad prosvjednicima 2009.

                           12.4.2011.

                           6.

                           JAFARI Mohammad-Ali (također poznat kao Aziz Jafari)

                           Mjesto rođenja: Yazd (Iran)
                           Datum rođenja: 1.9.1957.
                           Spol: muški

                           Direktor Socijalne i kulturne baze Hazrat-e Baqiatollah. Bivši zapovjednik IRGC-a (rujan 2007.–travanj 2019.). IRGC i Baza Sarollah pod zapovjedništvom generala Mohammada-Alija (Aziz) Jafarija imali su ključnu ulogu u nezakonitom upletanju u predsjedničke izbore 2009., uhićenjima i pritvaranju političkih aktivista i sukobima s prosvjednicima na ulicama.

                           12.4.2011.

                           7.

                           KHALILI Ali

                           Spol: muški

                           General IRGC-a, na visokom položaju u Bazi Sarollah. Potpisao je pismo poslano Ministarstvu zdravstva 26. lipnja 2009. kojim se zabranjuje dostavljanje dokumentacije ili liječničkih potvrda svim osobama ozlijeđenima ili hospitaliziranima tijekom događaja koji su uslijedili nakon izbora.

                           12.4.2011.

                           8.

                           MOTLAGH Bahram Hosseini

                           Spol: muški

                           Bivši voditelj Vojnog učilišta za izobrazbu zapovjednog osoblja i osoblja glavnog stožera (DAFOOS). Bivši voditelj odjela Seyyed al-Shohada u okviru IRGC-a u pokrajini Teheran. Odjel Seyyed al-Shohada imao je ključnu ulogu u organiziranju gušenja prosvjeda 2009.

                           12.4.2011.

                           9.

                           NAQDI Mohammad-Reza

                           Mjesto rođenja: Najaf (Irak)
                           Datum rođenja: oko 1952.
                           Spol: muški
                           Čin: brigadni general

                           Zamjenik koordinatora Islamske revolucionarne garde (IRGC). Bivši zamjenik načelnika IRGC-a za kulturna i socijalna pitanja. Bivši zapovjednik snaga Basij (2009.–2016.). Kao zapovjednik snaga Basij IRGC-a, Naqdi je bio odgovoran za zlouporabe snaga Basij koje su se dogodile krajem 2009. ili je u njima sudjelovao, uključujući nasilni odgovor na prosvjede u Noći Ašure u prosincu 2009. koji je za posljedicu imao 15 mrtvih i stotine uhićenih prosvjednika. Prije imenovanja zapovjednikom snaga Basij u listopadu 2009. Naqdi je bio vođa obavještajne jedinice snaga Basij odgovorne za ispitivanje osoba uhićenih tijekom provedbe oštrih mjera u razdoblju nakon izbora.

                           12.4.2011.

                           10.

                           RADAN Ahmad-Reza

                           Mjesto rođenja: Isfahan (Iran)
                           Datum rođenja: 1963.
                           Spol: muški

                           Voditelj Centra za strateške studije u okviru Iranskih snaga za izvršavanje zakonodavstva, tijela koje je povezano s Nacionalnom policijom. Zamjenik ravnatelja iranske Nacionalne policije do lipnja 2014. Kao zamjenik ravnatelja Nacionalne policije od 2008. Radan je bio odgovoran za premlaćivanja, ubojstva i proizvoljna uhićenja te pritvaranja prosvjednika koja su izvršile policijske snage. Trenutačno zapovjednik IRGC-a zadužen za obuku iračkih „antiterorističkih” snaga.

                           12.4.2011.

                           11.

                           RAJABZADEH Azizollah

                           Spol: muški

                           Savjetnik gradonačelnika Teherana. Bivši voditelj Teheranske organizacije za ublažavanje katastrofa (2010.–2013.). Kao načelnik teheranske policije do siječnja 2010. bio je odgovoran za nasilne policijske napade na prosvjednike i studente. Kao zapovjednik snaga za izvršavanje zakonodavstva u širem Teheranu Azizollah Rajabzadeh bio je najviše rangirana osoba optužena za zlostavljanja u centru za pritvor Kahrizak u prosincu 2009.

                           12.4.2011.

                           12.

                           SAJEDI-NIA Hossein

                           Spol: muški

                           Zamjenik zapovjednika za policijske operacije. Bivši načelnik teheranske policije, bivši zamjenik ravnatelja državne iranske policije odgovoran za policijske operacije. Zadužen je za koordiniranje represivnih akcija, za Ministarstvo unutarnjih poslova, u iranskom glavnom gradu.

                           12.4.2011.

                           13.

                           TAEB Hossein

                           Mjesto rođenja: Teheran (Iran)
                           Datum rođenja: 1963.
                           Spol: muški

                           Načelnik obavještajne službe IRGC-a od listopada 2009. Njegove su odgovornosti proširene u svibnju 2019. spajanjem Ureda zamjenika strateške obavještajne jedinice IRGC-a i obavještajne službe IRGC-a. Zapovjednik snaga Basij do listopada 2009. Snage pod njegovim zapovjedništvom sudjelovale su u masovnim premlaćivanjima, ubojstvima, pritvaranjima i mučenjima mirnih prosvjednika.

                           12.4.2011.

                           14.

                           SHARIATI Seyeed Hassan

                           Spol: muški

                           Savjetnik i član 28. odjeljka Vrhovnog suda. Voditelj pravosudnih tijela u Mashhadu do rujna 2014. Sudski postupci pod njegovim nadzorom provodili su se po hitnom postupku i iza zatvorenih vrata, pri čemu se nisu poštovala temeljna prava optuženih, a temeljili su se na priznanjima iznuđenima pod pritiskom i mučenjem. Budući da su odluke o izvršenju kazne donošene skupno, smrtne kazne izricane su bez odgovarajućeg poštovanja postupaka kojima se osigurava pravično suđenje.

                           12.4.2011.

                           15.

                           DORRI-NADJAFABADI Ghorban-Ali

                           Mjesto rođenja: Najafabad (Iran)
                           Datum rođenja: 1945.
                           Spol: muški

                           Član Skupštine stručnjaka i predstavnik Vrhovnog vođe u („središnjoj”) pokrajini Markazi, na čelu Vrhovnog upravnog suda. Iranski glavni javni tužitelj do rujna 2009. i bivši ministar za obavještajnu djelatnost tijekom Khatamijeva predsjedništva. Kao iranski glavni javni tužitelj nakon prvih postizbornih prosvjeda naredio je i nadzirao montirane sudske procese u okviru kojih su optuženima uskraćena njihova prava kao i odvjetnik.

                           12.4.2011.

                           16.

                           HADDAD Hassan (također poznat kao Hassan ZAREH DEHNAVI)

                           Spol: muški

                           Bivši zamjenik dužnosnika nadležnog za sigurnost pri Revolucionarnom sudu u Teheranu. Bivši sudac u 26. podružnici Revolucionarnog suda u Teheranu. Bio je nadležan za predmete pritvorenika uhićenih tijekom postizborne krize i redovito je prijetio obiteljima pritvorenika kako bi ih ušutkao. Imao je ključnu ulogu u izdavanju nalogâ za zadržavanje u centru za pritvor Kahrizak 2009. Iranske su vlasti u studenome 2014. službeno priznale njegovu ulogu u smrti pritvorenikâ.

                           12.4.2011.

                           17.

                           SOLTANI Hodjatoleslam Seyed Mohammad

                           Spol: muški

                           Voditelj Organizacije za islamsku propagandu u pokrajini Khorasan-Razavi. Sudac Revolucionarnog suda u Mashhadu do 2013. Suđenja u njegovoj nadležnosti provodila su se po hitnom postupku i iza zatvorenih vrata, pri čemu se nisu poštovala temeljna prava optuženih. Budući da su odluke o izvršenju kazne donošene skupno, smrtne kazne izricane su bez odgovarajućeg poštovanja postupaka kojima se osigurava pravično suđenje.

                           12.4.2011.

                           18.

                           HEYDARIFAR Ali-Akbar

                           Spol: muški

                           Bivši sudac Revolucionarnog suda u Teheranu. Sudjelovao je u suđenjima prosvjednicima. Pravosudna tijela ispitala su ga u vezi sa zlostavljanjima u centru za pritvor Kahrizak. Imao je ključnu ulogu u izdavanju naloga za zadržavanje pritvorenika u centru za pritvor Kahrizak 2009. Iranske su vlasti u studenome 2014. službeno priznale njegovu ulogu u smrti pritvorenikâ.

                           12.4.2011.

                           19.

                           JAFARI-DOLA-TABADI Abbas

                           Mjesto rođenja: Yazd (Iran)
                           Datum rođenja: 1953.
                           Spol: muški

                           Bivši glavni tužitelj u Teheranu (kolovoz 2009.–travanj 2019.). Dolatabadijev ured optužio je veliki broj prosvjednika, uključujući pojedince koji su sudjelovali u prosvjedima u prosincu 2009. u Noći Ašure. Dolatabadi je naredio zatvaranje Karroubijeva ureda u rujnu 2009. i uhićenje više reformističkih političara, a u lipnju 2010. zabranio je dvije reformističke političke stranke. Njegov je ured optužio prosvjednike za Muharebeh (mržnja prema Bogu) za što je zapriječena smrtna kazna, a osuđenima na smrtnu kaznu uskratio je zakonito postupanje. Njegov je ured također uzeo za metu i zatvarao reformiste, aktiviste za ljudska prava i predstavnike medija kao dio šireg zatiranja političke oporbe.
                           U listopadu 2018. izvijestio je medije da će četvero aktivista iranske nacionalnosti koji su se borili za zaštitu okoliša biti optuženo za „sijanje propasti na zemlji”, što je optužba za koju je zapriječena smrtna kazna.

                           12.4.2011.

                           20.

                           MOGHISSEH Mohammad (također poznat kao NASSERIAN)

                           Spol: muški

                           Sudac, voditelj 28. podružnice Revolucionarnog suda u Teheranu. Također se smatra odgovornim za osuđivanje pripadnika bahaističke zajednice. Bio je nadležan za postizborne predmete. Izricao je dugotrajne zatvorske kazne u okviru nepoštenih suđenja društvenim i političkim aktivistima i novinarima te više smrtnih kazni prosvjednicima i društvenim i političkim aktivistima.

                           12.4.2011.

                           21.

                           MOHSENI-EJEI Gholam-Hossein

                           Mjesto rođenja: Ejiyeh
                           Datum rođenja: oko 1956.
                           Spol: muški

                           Član Vijeća za primjerenost. Iranski glavni javni tužitelj od rujna 2009. te zamjenik predsjednika i glasnogovornik pravosudnih tijela. Bivši ministar za obavještajnu djelatnost (tijekom izbora 2009.). Dok je bio ministar za obavještajnu djelatnost tijekom izbora 2009. obavještajni agenti pod njegovim zapovjedništvom bili su odgovorni za zatvaranje, mučenje i iznuđivanje lažnih priznanja pod pritiskom od stotina aktivista, novinara, disidenata i reformističkih političara. Osim toga, političke su ličnosti prisiljavali na lažna priznanja pod neizdrživim ispitivanjima, koja su uključivala mučenje, zlostavljanje, ucjene i prijetnje članovima obitelji.

                           12.4.2011.

                           22.

                           MORTAZAVI Said

                           Mjesto rođenja: Meybod, Yazd (Iran)
                           Datum rođenja: 1967.
                           Spol: muški

                           Teheranski glavni javni tužitelj do kolovoza 2009. Kao teheranski glavni javni tužitelj izdao je opći nalog koji je upotrijebljen za zatvaranje stotina aktivista, novinara i studenata. U siječnju 2010. parlamentarnom istragom utvrđena je njegova izravna odgovornost za zadržavanje trojice pritvorenika koji su potom umrli u pritvoru. Razriješen je dužnosti u kolovozu 2010. nakon istrage koju su provela iranska pravosudna tijela o njegovoj ulozi u smrti trojice muškaraca koji su na njegov nalog pritvoreni nakon izbora. Iranske su vlasti u studenome 2014. službeno priznale njegovu ulogu u smrti pritvorenikâ. Iranski sud 19. kolovoza 2015. oslobodio ga je optužaba povezanih s mučenjem i smrću trojice mladića u centru za pritvor Kahrizak 2009.

                           12.4.2011.

                           23.

                           PIR-ABASSI Abbas

                           Spol: muški

                           Sudac kaznenog sudskog vijeća. Bivši sudac u 26. podružnici Revolucionarnog suda u Teheranu. Bio je zadužen za predmete povezane s razdobljem nakon izbora. Izrekao je dugotrajne zatvorske kazne u okviru nepoštenih suđenja aktivistima za ljudska prava i više smrtnih kazni prosvjednicima.

                           12.4.2011.

                           24.

                           MORTAZAVI Amir

                           Spol: muški

                           Zamjenik voditelja Odjela za socijalna pitanja i sprečavanje kriminala pri pravosudnim tijelima u pokrajini Khorasan-Razavi. Zamjenik javnog tužitelja u Mashhadu barem do 2015. Suđenja u njegovoj nadležnosti provodila su se po hitnom postupku i iza zatvorenih vrata, pri čemu se nisu poštovala temeljna prava optuženih. Budući da su odluke o izvršenju kazne donošene skupno, smrtne kazne izricane su bez odgovarajućeg poštovanja postupaka kojima se osigurava pravično suđenje.

                           12.4.2011.

                           25.

                           SALAVATI Abdolghassem

                           Spol: muški

                           Sudac, voditelj 15. podružnice Revolucionarnog suda u Teheranu. Istražni sudac na sudu u Teheranu. Nadležan za postizborne predmete, kao sudac predsjedao je montiranim sudskim procesima u ljeto 2009. te je na smrt osudio dvojicu monarhista kojima se sudilo u montiranim procesima. Osudio je više od stotinu političkih zatvorenika, aktivista za ljudska prava i prosvjednika na dugotrajne zatvorske kazne.
                           Iz izvješćâ iz 2018. vidljivo je da je nastavio izricati slične osuđujuće presude bez odgovarajućeg poštovanja postupaka kojima se osigurava pravično suđenje.

                           12.4.2011.

                           26.

                           SHARIFI Malek Adjar (također poznat kao SHARIFI, Malek Ajdar)

                           Spol: muški

                           Sudac Vrhovnog suda, voditelj 43. odjeljka. Bivši voditelj pravosudnih tijela u Istočnom Azerbajdžanu. Bio je odgovoran za suđenje Sakinehu Mohammadiju-Ashtianiju.

                           12.4.2011.

                           27.

                           ZARGAR Ahmad

                           Spol: muški

                           Sudac 2. podružnice Posebnog suda za gospodarsku korupciju. Vođa „Organizacije za očuvanje ćudoređa”. Bivši sudac u 36. podružnici Žalbenog suda u Teheranu.
                           Potvrdio je dugotrajne zatvorske kazne i smrtne kazne protiv prosvjednika.

                           12.4.2011.

                           28.

                           YASAGHI Ali-Akbar

                           Spol: muški

                           Sudac Vrhovnog suda, voditelj 44. odjeljka. Zamjenik izvršnog direktora Zaklade Setad-e Dieh. Glavni sudac Revolucionarnog suda u Mashhadu (2001.–2011.). Suđenja u njegovoj nadležnosti provodila su se po hitnom postupku i iza zatvorenih vrata, pri čemu se nisu poštovala temeljna prava optuženih. Budući da su odluke o izvršenju kazne donošene skupno (do 550 odluka između ljeta 2009. i ljeta 2011.), smrtne kazne izricane su bez odgovarajućeg poštovanja postupaka kojima se osigurava pravično suđenje.

                           12.4.2011.

                           29.

                           BOZORGNIA Mostafa

                           Spol: muški

                           Voditelj 350. odjela zatvora Evin. Višekratno je počinio nerazmjerno nasilje nad zatvorenicima.

                           12.4.2011.

                           30.

                           ESMAILI Gholam-Hossein

                           Spol: muški

                           Glasnogovornik pravosudnih tijela od travnja 2019. Bivši predsjednik pravosudnih tijela u Teheranu. Bivši predsjednik iranske Organizacije za zatvore. U tom je svojstvu sudjelovao u masovnom zatvaranju političkih prosvjednika i prikrivanju zlostavljanja počinjenih u okviru zatvorskog sustava.

                           12.4.2011.

                           31.

                           SEDAQAT (također poznat kao Sedaghat) Farajollah

                           Spol: muški

                           Pomoćnik tajnika Glavne uprave za zatvore u Teheranu. Upravitelj zatvora Evin u Teheranu do listopada 2010., a tijekom tog razdoblja provodila su se mučenja. Bio je zatvorski nadzornik te je u više navrata prijetio zatvorenicima i izvršavao pritisak na njih.

                           12.4.2011.

                           32.

                           ZANJIREI Mohammad-Ali

                           Spol: muški

                           Kao viši savjetnik upravitelja iranske Organizacije za zatvore i njegov zamjenik odgovoran je za teška kršenja ljudskih prava zatvorenika. Upravljao je sustavom u okviru kojega su zatvorenici trpjeli zlostavljanje, mučenje i nehumano/ponižavajuće postupanje te su boravili u vrlo lošim životnim uvjetima.

                           12.4.2011.

                           33.

                           ABBASZADEH-MESHKINI Mahmoud

                           Spol: muški

                           Savjetnik iranskog Visokog vijeća za ljudska prava. Bivši tajnik Visokog vijeća za ljudska prava. Bivši guverner pokrajine Ilam. Bivši politički direktor u Ministarstvu unutarnjih poslova. Kao voditelj Odbora iz članka 10. Zakona o aktivnostima političkih stranaka i skupina bio je zadužen za izdavanje odobrenja za prosvjede i druga javna događanja te registraciju političkih stranaka.
                           Privremeno je 2010. zabranio aktivnosti dviju reformističkih političkih stranaka povezanih s Mousavijem – Islamske iranske fronte za sudjelovanje i Organizacije mudžahedina islamske revolucije. Od 2009. sustavno i neprestano zabranjuje sva nevladina okupljanja i time uskraćuje ustavno pravo na prosvjed, što dovodi do brojnih uhićenja mirnih prosvjednika, koja su protivna pravu na slobodu okupljanja.
                           Također je 2009. oporbi uskratio dozvolu za ceremoniju žalovanja za ubijenima u prosvjedima zbog predsjedničkih izbora.

                           10.10.2011.

                           34.

                           AKBARSHAHI Ali-Reza

                           Spol: muški

                           Bivši glavni direktor iranskog Stožera za kontrolu narkotika (također poznat kao Sjedište za suzbijanje narkotika). Bivši zapovjednik teheranske policije. Policijske snage pod njegovim su vodstvom izvansudski primjenjivale silu nad osumnjičenima tijekom uhićenja i istražnog pritvora. Teheranska policija također je umiješana u racije u studentskim domovima Teheranskog sveučilišta u lipnju 2009., kada su, prema podacima povjerenstva iranskog parlamenta (Madžlisa), pripadnici policije i snaga Basij ozlijedili više od 100 studenata. Trenutačno načelnik željezničke policije.

                           10.10.2011.

                           35.

                           AKHARIAN Hassan

                           Spol: muški

                           Čuvar u odjelu 1 zatvora Radjaishahr u Karadju do srpnja 2010. Nekoliko bivših pritvorenika prijavilo je da je provodio mučenja te davao naredbe kojima je onemogućio da se zatvorenicima pruži liječnička pomoć. Prema zapisniku svjedočenja jednog pritvorenika u zatvoru Radjaishahr, svi su ga zatvorski nadzornici brutalno tukli, a Akharian je za to znao. Poznat je i najmanje jedan prijavljeni slučaj zlostavljanja i smrti pritvorenika, Mohsena Beikvanda, pod Akharianovim nadzorom. Beikvand je preminuo u rujnu 2010. Drugi pritvorenici vjerodostojno tvrde da je ubijen po nalogu Hassana Akhariana.

                           10.10.2011.

                           36.

                           AVAEE Seyyed Ali-Reza (također poznat kao AVAEE Seyyed Alireza)

                           Spol: muški

                           Ministar pravosuđa. Bivši direktor ureda za posebne istrage. Zamjenik ministra unutarnjih poslova i voditelj javnog registra do srpnja 2016. Savjetnik Disciplinskog suda za suce od travnja 2014. Bivši predsjednik pravosudnih tijela u Teheranu. Kao predsjednik pravosudnih tijela u Teheranu odgovoran je za kršenja ljudskih prava, proizvoljna uhićenja, uskraćivanje pravâ zatvorenicima i velik broj pogubljenja.

                           10.10.2011.

                           37.

                           BANESHI Jaber

                           Spol: muški

                           Od studenoga 2011. voditelj 22. podružnice Žalbenog suda u Shirazu. Javni tužitelj u Shirazu do listopada 2011. Tužitelj u predmetu bombaškog napada u Shirazu 2008., koji je režim iskoristio kako bi na smrt osudio druge neupletene osobe. Pripadnicima manjina izricao je smrtne kazne i druge teške kazne kojima su se kršila njihova ljudska prava, među ostalim, na pošteno suđenje i slobodu od proizvoljnog pritvora.

                           10.10.2011.

                           38.

                           FIRUZABADI Maj-Gen Dr. Seyyed Hasan (također poznat kao FIRUZABADI Maj-Gen Dr. Seyed Hassan; FIROUZABADI Maj-Gen Dr. Seyyed Hasan; FIROUZABADI Maj-Gen Dr. Seyed Hassan)

                           Mjesto rođenja: Mashhad
                           Datum rođenja: 3. veljače 1951.
                           Spol: muški

                           Kao načelnik stožera iranskih oružanih snaga (1989.–2016.) bio je najviši vojni zapovjednik odgovoran za vođenje svih vojnih sektora i politika, uključujući Islamsku revolucionarnu gardu (IRGC) i policiju. Snage pod njegovim službenim zapovjedništvom 2009. provele su brutalnu represiju nad mirnim prosvjednicima i izvršile masovna pritvaranja.
                           Trenutačno vojni savjetnik vrhovnog vođe i član Vrhovnog vijeća za nacionalnu sigurnost (SNSC) i Vijeća za primjerenost.

                           10.10.2011.

                           39.

                           GANJI Mostafa Barzegar

                           Spol: muški

                           Glavni javni tužitelj u Qomu (2008.–2017.), trenutačno ravnatelj Glavne uprave za zatvore. Bio je odgovoran za proizvoljno pritvaranje i zlostavljanje desetaka prijestupnika u Qomu. Sudjelovao je u teškom kršenju prava na zakonito postupanje, što je doprinijelo pretjeranoj i sve češćoj primjeni smrtne kazne te naglom porastu broja pogubljenja 2009. i 2010.

                           10.10.2011.

                           40.

                           HABIBI Mohammad Reza

                           Spol: muški

                           Javni tužitelj u Isfahanu. Bivši voditelj ureda Ministarstva pravosuđa u Yazdu. Bivši zamjenik javnog tužitelja u Isfahanu. Sudjelovao je u postupcima u kojima je optuženicima uskraćeno pravo na pošteno suđenje, primjerice Abdollahu Fathiju, koji je pogubljen u svibnju 2011. nakon što je Habibi tijekom suđenja u ožujku 2010. ignorirao Fathijevo pravo na saslušanje i njegove probleme s psihičkim zdravljem. Stoga je sudjelovao u teškom kršenju prava na zakonito postupanje, što je doprinijelo naglom porastu broja pogubljenja 2011.

                           10.10.2011.

                           41.

                           HEJAZI Mohammad

                           Mjesto rođenja: Isfahan
                           Datum rođenja: 1956.
                           Spol: muški

                           General IRGC-a, imao je važnu ulogu u zastrašivanju iranskih „neprijatelja” i u prijetnjama njima. Bivši čelnik Korpusa Sarollah IRGC-a u Teheranu i bivši čelnik snaga Basij, imao je središnju ulogu u postizbornoj represiji nad prosvjednicima 2009.

                           10.10.2011.

                           43.

                           JAVANI Yadollah

                           Spol: muški

                           Zamjenik zapovjednika IRGC-a za politička pitanja. Javnim izjavama u kojima je podupirao uhićenje i kažnjavanje prosvjednika i disidenata u više je navrata pokušao suzbiti slobodu govora i slobodu izražavanja. Bio je jedan od prvih visokorangiranih dužnosnika koji su 2009. zahtijevali uhićenje Moussavija, Karroubija i Khatamija. Podupirao je uporabu metoda kojima se krši pravo na pošteno suđenje, uključujući javna priznanja, i objavljivao sadržaj ispitivanjâ prije suđenja. Dokazi upućuju i na to da je odobravao primjenu nasilja nad prosvjednicima te je vrlo vjerojatno da je, kao iznimno važan član IRGC-a, bio svjestan primjene okrutnih metoda ispitivanja radi prisilnog iznuđivanja priznanjâ.

                           10.10.2011.

                           44.

                           JAZAYERI Massoud

                           Spol: muški
                           Čin: brigadni general

                           U okviru združenog vojnog stožera iranskih oružanih snaga brigadni general Massoud Jazayeri bio je zamjenik načelnika stožera za kulturne i medijske poslove (također poznat kao glavni štab za obavješćivanje o državnoj sigurnosti). Kao zamjenik načelnika stožera aktivno je sudjelovao u gušenju prosvjeda 2009. U intervjuu za list Kayhan izjavio je da su mnogi prosvjednici u Iranu i inozemstvu identificirani i da će se s njima obračunati kada za to dođe pravi trenutak.
                           Otvoreno je pozivao na suzbijanje predstavništava stranih masovnih medija i iranske oporbe. Od vlade je 2010. zatražio da donese strože zakone protiv Iranaca koji surađuju sa stranim medijima.

                           10.10.2011.

                           45.

                           JOKAR Mohammad Saleh

                           Spol: muški

                           Zamjenik načelnika za parlamentarne poslove Revolucionarne garde. Parlamentarni zastupnik za pokrajinu Yazd od 2011. do 2016. i član Parlamentarnog odbora za nacionalnu sigurnost i vanjsku politiku. Bivši zapovjednik studentskih snaga Basij.
                           U toj je ulozi aktivno sudjelovao u gušenju prosvjeda i indoktrinaciji djece i mladih kako bi se nastavilo suzbijanje slobode govora i neslaganja. Kao član Parlamentarnog odbora za nacionalnu sigurnost i vanjsku politiku javno je podupirao zatiranje aktivnosti usmjerenih protiv vlade.

                           10.10.2011.

                           46.

                           KAMALIAN Behrouz
                           (također poznat kao Hackers Brain, Behrooz_Ice)

                           Mjesto rođenja: Teheran (Iran)
                           Datum rođenja: 1983.
                           Spol: muški

                           Voditelj kiberskupine „Ashiyaneh” povezane s iranskim režimom. Organizaciju za digitalnu sigurnost „Ashiyaneh” osnovao je Behrouz Kamalian, a odgovorna je za intenzivne kibernapade na protivnike i reformiste u Iranu, ali i na strane institucije. Rad Kamalianove organizacije „Ashiyaneh” doprinio je zatiranju oporbe koje je provodio režim i u okviru kojeg su počinjena brojna teška kršenja ljudskih prava.

                           10.10.2011.

                           47.

                           KHALILOLLAHI Moussa (također poznat kao KHALILOLLAHI Mousa; ELAHI Mousa Khalil)

                           Spol: muški

                           Tužitelj u Tabrizu. Sudjelovao je u predmetu Sakineha Mohammadi-Ashtianija te je odgovoran za ozbiljne povrede prava na zakonito postupanje.

                           10.10.2011.

                           48.

                           MAHSOULI Sadeq (također poznat kao MAHSULI Sadeq)

                           Mjesto rođenja: Oroumieh (Iran)
                           Datum rođenja: 1959. ili 1960.
                           Spol: muški

                           Savjetnik bivšeg predsjednika Mahmouda Ahmadinejada, aktualni član Vijeća za primjerenost i zamjenik predsjednika Fronte ustrajnosti. Ministar socijalne skrbi i socijalne sigurnosti između 2009. i 2011. Ministar unutarnjih poslova do kolovoza 2009. Kao ministar unutarnjih poslova Mahsouli je bio nadležan za sve policijske snage, sigurnosne agente Ministarstva unutarnjih poslova i agente u civilu. Snage pod njegovim zapovjedništvom odgovorne su za napade na studentske domove Teheranskog sveučilišta 14. lipnja 2009. i mučenja studenata u podrumu Ministarstva (zloglasna podrumska etaža 4). Ostali prosvjednici teško su zlostavljani u centru za pritvor Kahrizak kojim je upravljala policija pod nadzorom Mahsoulija.

                           10.10.2011.

                           49.

                           MALEKI Mojtaba

                           Spol: muški

                           Zamjenik voditelja Ministarstva pravosuđa u pokrajini Khorasan Razavi. Bivši javni tužitelj u Kermanshahu. Imao je ulogu u velikom broju osuda na smrt izrečenih u Iranu, među ostalim u kaznenom progonu sedmero zatvorenika osuđenih za trgovanje drogom, koji su obješeni istog dana, 3. siječnja 2010., u središnjem zatvoru u Kermanshahu.

                           10.10.2011.

                           50.

                           OMIDI Mehrdad (također poznat kao Reza; OMIDI Reza)

                           Spol: muški

                           Voditelj VI. policijskog odjeljka, Istražni odjel. Bivši voditelj obavještajne službe pri iranskoj policiji. Bivši voditelj Odjela za računalni kriminal pri iranskoj policiji. Bio je odgovoran za tisuće istraga i optužnica protiv reformista i političkih protivnika koji su se koristili internetom. Stoga je bio odgovoran za teška kršenja ljudskih prava u okviru represije nad osobama koje su javno branile svoja legitimna prava, uključujući pravo na slobodu izražavanja tijekom „zelenog pokreta” iz 2009. i nakon njega.

                           10.10.2011.

                           51.

                           SALARKIA Mahmoud

                           Spol: muški
                           Bivši predsjednik nogometnog kluba „Persepolis” iz Teherana

                           Bivši predsjednik Povjerenstva za benzin i transport Grada Teherana. Zamjenik glavnog javnog tužitelja u Teheranu za zatvorske poslove za vrijeme represije 2009. Kao zamjenik glavnog javnog tužitelja u Teheranu za zatvorske poslove bio je izravno odgovoran za brojne uhidbene naloge protiv nevinih i mirnih prosvjednika i aktivista. Brojna izvješća boraca za ljudska prava pokazuju da su prema njegovu nalogu gotovo svi koji su uhićeni držani u izolaciji, bez pristupa odvjetniku ili obitelji te bez optužbe, tijekom razdobljâ različite duljine, često u uvjetima koji su jednaki prisilnom nestanku. Njihove obitelji često nisu bile obaviještene o uhićenju. Trenutačno radi kao odvjetnik.

                           10.10.2011.

                           52.

                           KHODAEI SOURI Hojatollah

                           Mjesto rođenja: Selseleh (Iran)
                           Datum rođenja: 1964.
                           Spol: muški

                           Član Odbora za nacionalnu sigurnost i vanjsku politiku. Parlamentarni zastupnik za pokrajinu Lorestan. Član parlamentarnog povjerenstva za vanjsku i sigurnosnu politiku. Upravitelj zatvora Evin do 2012. Mučenje je bila uobičajena praksa u zatvoru Evin dok je Souri bio upravitelj. Mnogi aktivisti bili su pritvoreni u odjelu 209 zbog svojih mirnih aktivnosti protivljenja postojećoj vladi.

                           10.10.2011.

                           53.

                           TALA Hossein (također poznat kao TALA Hosseyn)

                           Spol: muški

                           Gradonačelnik Eslamshahra. Bivši zastupnik u iranskom parlamentu. Bivši glavni guverner („Farmandar”) pokrajine Teheran do rujna 2010. Bio je odgovoran za intervenciju policijskih snaga te stoga za suzbijanje prosvjeda. U prosincu 2010. primio je nagradu zbog svoje uloge u represiji poslije izbora.

                           10.10.2011.

                           54.

                           TAMADDON Morteza (također poznat kao TAMADON Morteza)

                           Mjesto rođenja: Shahr Kord-Isfahan
                           Datum rođenja: 1959.
                           Spol: muški

                           Bivši voditelj Vijeća za javnu sigurnost pokrajine Teheran. Bivši glavni guverner IRGC-a pokrajine Teheran. U svojstvu guvernera i voditelja Vijeća za javnu sigurnost pokrajine Teheran snosio je opću odgovornost za sve represivne aktivnosti koje je IRGC poduzimao u pokrajini Teheran, među ostalim za suzbijanje političkih prosvjeda od lipnja 2009. Trenutačno član uprave Tehnološkog sveučilišta Khajeh Nasireddin Tusi.

                           10.10.2011.

                           55.

                           ZEBHI Hossein

                           Spol: muški

                           Prvi zamjenik savjetnika pravosudnih tijela i sudac Vrhovnog suda. Zamjenik iranskog glavnog javnog tužitelja (2007.–2015.). U toj je ulozi bio odgovoran za sudske predmete pokrenute nakon postizbornih prosvjeda 2009., koji su se vodili bez poštovanja ljudskih prava. U toj je ulozi također odobravao pretjerane kazne za kaznena djela povezana s drogom.

                           10.10.2011.

                           56.

                           BAHRAMI Mohammad-Kazem

                           Spol: muški

                           Voditelj upravnog suda. Kao voditelj pravosudne grane oružanih snaga sudjelovao je u represiji nad mirnim prosvjednicima 2009.

                           10.10.2011.

                           57.

                           HAJMOHAM- MADI Aziz (također poznat kao Aziz Hajmohammadi, Noorollah Azizmohammadi)

                           Mjesto rođenja: Teheran (Iran)
                           Datum rođenja: 1948.
                           Spol: muški

                           Sudac na kaznenom sudu pokrajine Teheran. Radeći za pravosudna tijela od 1971. sudjelovao je u nekoliko suđenja prosvjednicima, među ostalim, u suđenju Abdol-Rezi Ghanbariju, učitelju koji je uhićen u siječnju 2010. i osuđen na smrt zbog svojih političkih aktivnosti.

                           10.10.2011.

                           58.

                           BAGHERI Mohammad-Bagher

                           Spol: muški

                           Sudac Vrhovnog suda od prosinca 2015. Bivši potpredsjednik pravosudne uprave pokrajine Južni Khorasan, zadužen za sprečavanje kaznenih djela. Uz 140 smrtnih kazni izvršenih između ožujka 2010. i ožujka 2011. koje je priznao u lipnju 2011., sumnja se da je u tom razdoblju u istoj pokrajini Južni Khorasan izvršeno još oko 100 drugih pogubljenja, a da o tome nisu bile obaviještene ni obitelji ni odvjetnici. Stoga je sudjelovao u teškom kršenju prava na zakonito postupanje, što je doprinijelo velikom broju smrtnih kazni.

                           10.10.2011.

                           59.

                           BAKHTIARI Seyyed Morteza

                           Mjesto rođenja: Mashhad (Iran)
                           Datum rođenja: 1952.
                           Spol: muški

                           Predsjednik Zaklade za pomoć Imam Khomeini (od srpnja 2019.). Bivši zamjenik skrbnika mauzoleja imama Reze. Bivši službenik Posebnog vjerskog suda. Bivši ministar pravosuđa od 2009. do 2013. Dok je obnašao funkciju ministra pravosuđa zatvorski uvjeti u Iranu pali su znatno ispod prihvaćenih međunarodnih standarda, a zlostavljanje zatvorenika bilo je široko rasprostranjeno. Povrh toga, imao je ključnu ulogu u prijetnjama iranskoj dijaspori i zlostavljanju iranske dijaspore objavljujući osnivanje posebnog suda koji će suditi samo Irancima koji žive izvan zemlje. Za njegova mandata u Iranu naglo je porastao broj pogubljenja, među ostalim tajnih pogubljenja koje vlada nije objavila te pogubljenja zbog kaznenih djela povezanih s drogom.

                           10.10.2011.

                           60.

                           HOSSEINI dr. Mohammad (također poznat kao HOSSEYNI, dr. Seyyed Mohammad; Seyed, Sayyed i Sayyid)

                           Mjesto rođenja: Rafsanjan, Kerman
                           Datum rođenja: 1961.
                           Spol: muški

                           Savjetnik bivšeg predsjednika Mahmouda Ahmadinejada i glasnogovornik radikalne političke frakcije stranke YEKTA. Ministar kulture i islamskog usmjeravanja (2009.–2013.). Bivši član IRGC-a, sudjelovao je u represiji nad novinarima.

                           10.10.2011.

                           61.

                           MOSLEHI Heydar (također poznat kao MOSLEHI Heidar; MOSLEHI Haidar)

                           Mjesto rođenja: Isfahan (Iran)
                           Datum rođenja: 1956.
                           Spol: muški

                           Predstavnik Ideološkog političkog ureda glavnog zapovjednika iranskih oružanih snaga (od 2018.). Bivši savjetnik za vrhovnu jurisprudenciju pri IRGC-u. Voditelj organizacije za publikacije o ulozi svećenstva u ratu. Bivši ministar za obavještajnu djelatnost (2009.–2013.). Pod njegovim vodstvom Ministarstvo za obavještajnu djelatnost nastavilo je praksu raširenih proizvoljnih pritvaranja i progona prosvjednika i disidenata. Ministarstvo za obavještajnu djelatnost upravlja odjelom 209 zatvora Evin u kojem se nalaze mnogi aktivisti zbog svojih mirnih aktivnosti protivljenja postojećoj vladi. Ispitivači Ministarstva za obavještajnu djelatnost tuku zatvorenike u odjelu 209 te ih psihički i seksualno zlostavljaju.

                           10.10.2011.

                           62.

                           ZARGHAMI Ezzatollah

                           Mjesto rođenja: Dezful (Iran)
                           Datum rođenja: 22. srpnja 1959.
                           Spol: muški

                           Član Vrhovnog vijeća za kiberprostor te Vrhovnog vijeća kulturne revolucije. Bivši ravnatelj Radiotelevizije Islamske Republike Iran (IRIB) (do studenoga 2014.). Tijekom svog mandata na IRIB-u bio je odgovoran za sve programske odluke. IRIB je u kolovozu 2009. i prosincu 2011. prenosio iznuđena priznanja pritvorenika i niz „montiranih sudskih procesa”. To predstavlja jasnu povredu međunarodnih odredaba o poštenom suđenju i pravu na zakonito postupanje.

                           23.3.2012.

                           63.

                           TAGHIPOUR Reza

                           Mjesto rođenja: Maragheh (Iran)
                           Datum rođenja: 1957.
                           Spol: muški

                           Član Vrhovnog vijeća za kiberprostor. Vijećnik Gradskog vijeća Teherana. Bivši ministar za informiranje i komunikacije (2009.–2012.).
                           Kao ministar za informiranje bio je jedan od vodećih dužnosnika zaduženih za cenzuriranje i nadzor internetskih aktivnosti kao i za sve vrste komunikacija (osobito mobilnih telefona). Pri ispitivanju političkih pritvorenika ispitivači se koriste osobnim podacima, poštom i komunikacijama političkih zatvorenika. U nekoliko navrata nakon predsjedničkih izbora 2009. i tijekom uličnih prosvjeda bile su prekinute mobilne veze i opcija slanja tekstualnih poruka, satelitski TV kanali bili su ometani, a internet na nekim lokacijama isključen ili barem usporen.

                           23.3.2012.

                           64.

                           KAZEMI Toraj

                           Spol: muški

                           Voditelj Odjela kiberpolicije za šire područje Teherana, koju je EU uvrstio na popis. U tom je svojstvu najavio kampanju novačenja vladinih hakera kako bi se ostvario bolji nadzor nad informacijama na internetu i napale „opasne” stranice.

                           23.3.2012.

                           65.

                           LARIJANI Sadeq

                           Mjesto rođenja: Najaf (Irak)
                           Datum rođenja: 1960. ili kolovoz 1961.
                           Spol: muški

                           Imenovan voditeljem Vijeća za primjerenost 29. prosinca 2018. Voditelj pravosudnih tijela od 2009. Voditelj pravosudnih tijela mora dati suglasnost i odobriti svaku kaznu za qisas (odmazda), hodoud (zločin protiv Boga) i ta’zirat (zločin protiv države). To obuhvaća presude za koje se izriče smrtna kazna, bičevanje i amputacije. Tako je osobno odobrio brojne smrtne kazne u suprotnosti s međunarodnim normama, uključujući kamenovanja, vješanja, pogubljenja maloljetnika i javna pogubljenja kao što su slučajevi u kojima su zatvorenici obješeni s mostova pred tisućama ljudi. Stoga je doprinio velikom broju pogubljenja. Također je dopustio tjelesna kažnjavanja kao što su amputacije i kapanje kiseline u oči osuđenika. Od kada je Sadeq Larijani preuzeo dužnost, znatno se povećao broj proizvoljnih uhićenja političkih zatvorenika, boraca za ljudska prava i pripadnika manjina. Sadeq Larijani također snosi odgovornost za sustavna kršenja prava na pravedno suđenje u okviru iranskog pravosuđa.

                           23.3.2012.

                           66.

                           MIRHEJAZI Ali

                           Spol: muški

                           Pripadnik je bliskog kruga osoba oko vrhovnog vođe, jedan od odgovornih za planiranje suzbijanja prosvjeda koje se provodi od 2009. te povezan s odgovornima za suzbijanje prosvjeda.

                           23.3.2012.

                           67.

                           SAEEDI Ali

                           Spol: muški

                           Predstavnik Vođe za Pasdaran od 1995. nakon što je čitavu karijeru proveo u vojsci, konkretno u obavještajnoj službi Pasdaran. Ta službena funkcija čini ga ključnom osobom za prijenos naredbi iz ureda Vođe represivnom aparatu Pasadaran.

                           23.3.2012.

                           68.

                           RAMIN Mohammad-Ali

                           Mjesto rođenja: Dezful (Iran)
                           Datum rođenja: 1954.
                           Spol: muški

                           Glavni tajnik Svjetske zaklade za holokaust, osnovane na Međunarodnoj konferenciji o reviziji globalne predodžbe o holokaustu 2006. godine, za čiju je organizaciju Ramin bio odgovoran u ime iranske vlade. Kao zamjenik ministra zadužen za tisak do prosinca 2013. bio je glavna osoba odgovorna za cenzuru; izravno je odgovoran za ukidanje mnogih reformističkih novina (Etemad, Etemad-e Melli, Shargh itd.), ukidanje neovisnog novinarskog sindikata te zastrašivanje ili uhićivanje novinara.

                           23.3.2012.

                           69.

                           MORTAZAVI Seyyed Solat

                           Mjesto rođenja: Farsan, pokrajina Tchar Mahal-o-Bakhtiari (jug), Iran
                           Datum rođenja: 1967.
                           Spol: muški

                           Direktor Teheranske podružnice Zaklade Astan Qods Razavi do studenoga 2019. Bivši gradonačelnik Mashhada, drugog po veličini grada u Iranu, u kojemu se redovito izvršavaju javna pogubljenja. Bivši zamjenik ministra unutarnjih poslova za politička pitanja, imenovan 2009. U tom je svojstvu bio odgovoran za represiju nad osobama koje su javno branile svoja legitimna prava, uključujući pravo na slobodu izražavanja. Poslije je imenovan predsjednikom Iranskog izbornog odbora za parlamentarne izbore 2012. i za predsjedničke izbore 2013.

                           23.3.2012.

                           73.

                           FAHRADI Ali

                           Spol: muški

                           Zamjenik voditelja Inspektorata za pravna pitanja i javnu inspekciju Ministarstva pravosuđa u Teheranu. Bivši javni tužitelj u Karaju. Odgovoran je za teška kršenja ljudskih prava, među ostalim za kazneni progon na suđenjima na kojima je izrečena smrtna kazna. U regiji Karaj zabilježen je velik broj pogubljenja dok je on bio javni tužitelj.

                           23.3.2012.

                           74.

                           REZVANMA-NESH Ali

                           Spol: muški

                           Zamjenik javnog tužitelja u pokrajini Karaj u regiji Alborz. Odgovoran je za teška kršenja ljudskih prava, među ostalim umiješanost u pogubljenje jednog maloljetnika.

                           23.3.2012.

                           75.

                           RAMEZANI, Gholamhossein

                           Spol: muški

                           Voditelj obavještajne službe Ministarstva obrane od 2011. Zapovjednik obavještajne jedinice IRGC-a (Pasdaran) od studenoga 2009. do ožujka 2011. Zamjenik zapovjednika obavještajne jedinice IRGC-a (Pasdaran) od ožujka 2008. do studenoga 2009. Voditelj sigurnosno-obavještajne službe IRGC-a (Pasdaran) od travnja 2006. do ožujka 2008. Sudjelovao je u suzbijanju slobode izražavanja, među ostalim povezanošću s odgovornima za uhićenja blogera/novinara 2004. te je navodno imao ulogu u suzbijanju postizbornih prosvjeda 2009.

                           23.3.2012.

                           76.

                           SADEGHI Mohamed

                           Spol: muški

                           Pukovnik i zamjenik voditelja tehničke i kibertehničke obavještajne službe IRGC-a te zadužen za centar za analizu i borbu protiv organiziranog kriminala u okviru Pasdarana. Odgovoran je za uhićenja i mučenja blogera/novinara.

                           23.3.2012.

                           77.

                           JAFARI Reza

                           Datum rođenja: 1967.
                           Spol: muški

                           Savjetnik Disciplinskog suda za suce od 2012. Član „Odbora za utvrđivanje kriminalnog internetskog sadržaja”, tijela odgovornog za internetske stranice i cenzuru društvenih medija. Bivši voditelj posebnog kaznenog progona kiberkriminaliteta između 2007. i 2012. Bio je odgovoran za suzbijanje slobode izražavanja, među ostalim uhićenjima, pritvaranjima i kaznenim progonom blogera i novinara. Osobe uhićene zbog sumnje u kiberkriminalitet zlostavljane su i podvrgnute nepoštenom sudskom postupku.

                           23.3.2012.

                           78.

                           RESHTE-AHMADI Bahram

                           Spol: muški

                           Sudac redovnog suda sjevernog Teherana. Bivši nadzornik Ureda državnog odvjetništva u Teheranu. Zamjenik voditelja Ureda za zatvorske poslove pokrajine Teheran. Bivši zamjenik tužitelja u Teheranu do 2013. Vodio je centar za progone Evin. Bio je odgovoran za uskraćivanje prava zagovarateljima ljudskih prava i političkim zatvorenicima, među ostalim posjeta i drugih prava zatvorenika.

                           23.3.2012.

                           79.

                           RASHIDI AGHDAM Ali Ashraf

                           Spol: muški

                           Bivši upravitelj zatvora Evin, imenovan sredinom 2012. Dok je obnašao tu dužnost, uvjeti u zatvoru su se pogoršali, a u izvješćima se navodilo sve lošije postupanje prema zatvorenicima. U listopadu 2012. devet zatvorenica započelo je štrajk glađu prosvjedujući zbog kršenja njihovih prava i zbog nasilnog postupanja zatvorskih čuvara.

                           12.3.2013.

                           80.

                           KIASATI Morteza

                           Spol: muški

                           Sudac 4. podružnice Revolucionarnog suda u Ahwazu. Izrekao je smrtne kazne četvorici arapskih političkih zatvorenika, Tahi Heidarianu, Abbasu Heidarianu, Abd al-Rahmanu Heidarianu (trojica braće) i Aliju Sharifiju. Oni su uhićeni, mučeni i obješeni bez zakonitog postupanja. Ti predmeti i izostanak zakonitog postupanja navedeni su u izvješću posebnog izvjestitelja UN-a za ljudska prava u Iranu od 13. rujna 2012. te izvješću glavnog tajnika UN-a o Iranu od 22. kolovoza 2012.

                           12.3.2013.

                           81.

                           MOUSSAVI Seyed Mohammad Bagher

                           Spol: muški

                           Sudac 2. podružnice Revolucionarnog suda u Ahwazu, koji je 17. ožujka 2012. izrekao smrtne kazne petorici Arapa iz Ahwaza, Mohammadu Aliju Amouriju, Hashemu Sha’baniju Amouriju, Hadiju Rashediju, Sayedu Jaberu Alboshoki i Sayedu Mokhtaru Alboshoki zbog „aktivnosti protiv nacionalne sigurnosti” i „mržnje prema Bogu”. Te je kazne potvrdio iranski Vrhovni sud 9. siječnja 2013. Petorica su više od godine dana bila pritvorena bez optužnice, mučena i osuđena bez zakonitog postupanja.

                           12.3.2013.

                           82.

                           SARAFRAZ Mohammad (dr.) (također poznat kao Haj-agha Sarafraz)

                           Mjesto rođenja: Teheran
                           Datum rođenja: oko 1963.
                           Mjesto boravka: Teheran
                           Spol: muški

                           Bivši član Vrhovnog vijeća za kiberprostor. Bivši predsjednik Radiotelevizije Islamske Republike Iran (IRIB) (2014.–2016.). Bivši voditelj televizijskih mreža IRIB World Service i Press TV, odgovoran za sve odluke u vezi s programom. Blisko povezan s državnim sigurnosnim aparatom. Pod njegovim je vodstvom, Press TV, zajedno s IRIB-om, surađivao s iranskim sigurnosnim službama i tužiteljima radi emitiranja prisilnih priznanja pritvorenikâ, uključujući priznanje iransko-kanadskog novinara i redatelja Maziara Baharija u tjednoj emisiji „Iran Today”. Neovisni regulator za radiodifuziju OFCOM kaznio je Press TV u Ujedinjenoj Kraljevini sa 100 000  funti zbog prikazivanja Baharijevog priznanja 2011. snimljenog u zatvoru dok je Bahari bio pod prisilom. Sarafraz je stoga povezan s kršenjem prava na zakonito postupanje i pošteno suđenje.

                           12.3.2013.

                           83.

                           JAFARI Asadollah

                           Spol: muški

                           Kao tužitelj u pokrajini Mazandaran Jafari je preporučio izricanje smrtne kazne u predmetima u kojima je bio tužitelj, zbog čega su izvršena brojna pogubljenja, uključujući javna pogubljenja i pogubljenja u slučajevima u kojima je izricanje smrtne kazne bilo u suprotnosti s međunarodnim ljudskim pravima, među ostalim jer je kazna bila nerazmjerna i pretjerana. Jafari je odgovoran i za nezakonita uhićenja i kršenja prava pritvorenika koji pripadaju bahaističkoj zajednici, od početnog uhićenja do njihova držanja u samici obavještajnog centra za pritvor.

                           12.3.2013.

                           84.

                           EMADI Hamid Reza (također poznat kao Hamidreza Emadi)

                           Mjesto rođenja: Hamedan
                           Datum rođenja: oko 1973.
                           Mjesto boravka: Teheran
                           Radno mjesto: sjedište Press TV-a, Teheran
                           Spol: muški

                           Urednik središnje redakcije Press TV-a. Bivši viši producent Press-TV-a.
                           Odgovoran za produkciju i prikazivanje iznuđenih priznanja pritvorenika, među ostalim novinara, političkih aktivista te pripadnika kurdske i arapske manjine, kršeći međunarodno priznata prava na pošteno suđenje i zakonito postupanje. Neovisni regulator za radiodifuziju OFCOM kaznio je Press TV u Ujedinjenoj Kraljevini sa 100 000  funti zbog prikazivanja iznuđenog priznanja iransko-kanadskog novinara i redatelja Maziara Baharija 2011., snimljenog u zatvoru dok je Bahari bio pod prisilom. Nevladine organizacije izvijestile su o dodatnim slučajevima televizijskih prijenosa iznuđenih priznanja prikazanih na Press TV-u. Emadija se stoga povezuje s kršenjem prava na zakonito postupanje i pošteno suđenje.

                           12.3.2013.

                           85.

                           HAMLBAR Rahim

                           Spol: muški

                           Sudac 1. podružnice Revolucionarnog suda u Tabrizu. Odgovoran za teške kazne izrečene pripadnicima azerske etničke manjine i aktivistima za radnička prava, koji su bili optuženi za špijuniranje, djela protiv nacionalne sigurnosti, propagandu protiv iranskog režima i vrijeđanje vođe Irana. U jednom istaknutom predmetu izrekao je zatvorske kazne za 20 humanitarnih radnika dobrovoljaca (koji su pomagali nakon potresa u Iranu u kolovozu 2012.) jer su pokušali pomoći žrtvama potresa. Sud je te radnike proglasio krivima zbog „zavjereništva i tajnog dogovaranja radi počinjenja kaznenih djela protiv nacionalne sigurnosti”.

                           12.3.2013.

                           86.

                           MUSAVI-TABAR Seyyed Reza

                           Spol: muški

                           Bivši voditelj Revolucionarnog tužiteljstva u Shirazu. Odgovoran za nezakonita uhićenja i loše postupanje prema političkim aktivistima, novinarima, zagovornicima ljudskih prava, bahaistima i zatočenicima savjesti, koje se zlostavljalo, mučilo, ispitivalo te kojima je uskraćen pristup odvjetnicima i zakonito postupanje. Musavi-Tabar potpisivao je sudske naloge u zloglasnom Centru za zadržavanje br. 100 (zatvor za muškarce), uključujući nalog za trogodišnje zadržavanje bahaističke zatvorenice Rahe Sabet u samici.

                           12.3.2013.

                           87.

                           KHORAMABADI Abdolsamad

                           Voditelj „Komisije za utvrđivanje primjera kažnjivog sadržaja”.
                           Spol: muški

                           Zamjenik direktora za sudski nadzor (od 13. listopada 2018.). Bivši voditelj „Komisije za utvrđivanje primjera kažnjivog sadržaja”, vladine organizacije koja je zadužena za cenzuru na internetu i kiberkriminalitet. Pod njegovim vodstvom Komisija je definirala „kiberkriminalitet” nizom nejasnih kategorija kojima se kriminalizira stvaranje i objavljivanje sadržaja koji režim smatra neprimjerenim. Odgovoran je za represiju i blokadu brojnih oporbenih stranica, elektroničkih novina, blogova, stranica nevladinih organizacija koje se bave ljudskim pravima te Googlea i Gmaila od rujna 2012. On i Komisija aktivno su doprinijeli smrti u pritvoru blogera Sattara Beheshtija u studenome 2012. Komisija koju on vodi tako je izravno odgovorna za sustavna kršenja ljudskih prava, posebno zabranjivanjem i filtriranjem internetskih stranica za javnost te povremeno potpunim onemogućivanjem pristupa internetu.

                           12.3.2013.”


title: Provedbena uredba Komisije (EU) 2020/557 оd 22. travnja 2020. o izmjeni Provedbene uredbe (EU) br. 988/2014 u pogledu carinskih kvota Unije za određene poljoprivredne proizvode podrijetlom iz Republike Moldove

text:
                  23.4.2020

                  HR

                  Službeni list Europske unije

                  L 128/1

         PROVEDBENA UREDBA KOMISIJE (EU) 2020/557
         оd 22. travnja 2020.
         o izmjeni Provedbene uredbe (EU) br. 988/2014 u pogledu carinskih kvota Unije za određene poljoprivredne proizvode podrijetlom iz Republike Moldove
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 58. stavak 1.,
         budući da:

                     (1)

                     Unija je Odlukom Vijeća (EU) 2016/839 (2)23. svibnja 2016. sklopila Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane (3) („Sporazum”). Sporazum je stupio na snagu 1. srpnja 2016., ali se privremeno primjenjivao od 1. rujna 2014.

                     (2)

                     Provedbena uredba Komisije (EU) br. 988/2014 o otvaranju i upravljanju carinskim kvotama Unije za poljoprivredne proizvode podrijetlom iz Republike Moldove (4) donesena je 18. rujna 2014.

                     (3)

                     Vijeće za pridruživanje je 16. prosinca 2014. Odlukom br. 3/2014 (5) delegiralo Odboru za pridruživanje u sastavu za trgovinu, kako je navedeno u članku 438. stavku 4. Sporazuma, ovlast za ažuriranje ili izmjenu određenih priloga Sporazumu koji su povezani s trgovinom.

                     (4)

                     Nakon savjetovanja s Republikom Moldovom u skladu s člankom 147. Sporazuma Unija je pristala povećati carinske kvote („TRQ”) za stolno grožđe i šljive podrijetlom iz Moldove te uvesti novu carinsku kvotu za trešnje (6). U skladu s tim Odbor za pridruživanje u sastavu za trgovinu donio je Odluku br. 1/2020 o ažuriranju Priloga XV. Sporazumu (7).

                     (5)

                     Nakon stupanja na snagu Carinskog zakonika Unije i njegovih provedbenih i delegiranih akata Komisija upravlja carinskim kvotama prema kronološkom redoslijedu datuma prihvaćanja carinskih deklaracija za puštanje u slobodni promet u skladu s pravilima o upravljanju carinskim kvotama utvrđenima u Provedbenoj uredbi Komisije (EU) 2015/2447 (8).

                     (6)

                     Provedbenu uredbu (EU) br. 988/2014 trebalo bi stoga na odgovarajući način izmijeniti.

                     (7)

                     Odluka br. 1/2020 Odbora za pridruživanje EU-a i Moldove stupila je na snagu 23. siječnja 2020. Kako bi se osiguralo djelotvorno upravljanje kvotama utvrđenima u Prilogu ovoj Uredbi i njihova pravodobna primjena, ova bi se Uredba trebala primjenjivati od tog datuma.

                     (8)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Provedbena uredba (EU) br. 988/2014 mijenja se kako slijedi:

                        1.

                        članak 4. zamjenjuje se sljedećim:

                           „Članak 4.
                           Carinskim kvotama utvrđenima u Prilogu ovoj Uredbi upravlja se u skladu s člancima od 49. do 54. Provedbene uredbe Komisije (EU) 2015/2447 (*1).

                           (*1)  Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o Carinskom zakoniku Unije (SL L 343, 29.12.2015., str. 558.).”"

                        2.

                        Prilog se zamjenjuje tekstom iz Priloga ovoj Uredbi.

            Članak 2.
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se od 23. siječnja 2020.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. travnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 269, 10.10.2013., str. 1.

            (2)  Odluka Vijeća (EU) 2016/839 od 23. svibnja 2016. o sklapanju, u ime Europske unije, Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane (SL L 141, 28.5.2016., str. 28.).

            (3)  SL L 260, 30.8.2014., str. 4.

            (4)  Provedbena uredba Komisije (EU) br. 988/2014 оd 18. rujna 2014. o otvaranju i upravljanju carinskim kvotama Unije za poljoprivredne proizvode podrijetlom iz Republike Moldove (SL L 278, 20.9.2014., str. 12).

            (5)  Odluka br. 3/2014 Vijeća za pridruživanje EU-a i Republike Moldove od 16. prosinca 2014. o delegiranju određenih ovlasti Vijeća za pridruživanje Odboru za pridruživanje u sastavu za trgovinu (SL L 110, 29.4.2015., str. 40.).

            (6)  Odluka Vijeća (EU) 2019/2245 od 19. prosinca 2019. o stajalištu koje treba zauzeti u ime Europske unije u okviru Odbora za pridruživanje u sastavu zaduženom za trgovinu, koji je osnovan na temelju Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane, u pogledu ažuriranja Priloga XV. (Ukidanje carina) Sporazumu (SL L 336, 30.12.2019., str. 283).

            (7)  Odluka br. 1/2020 Odbora za Pridruživanje EU-a i Republike Moldove u sastavu zaduženom za trgovinu od 23. siječnja 2020. u pogledu ažuriranja Priloga XV. (Ukidanje carina) Sporazumu o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane (SL L 34, 6.2.2020., str. 52.).

            (8)  Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o Carinskom zakoniku Unije (SL L 343, 29.12.2015., str. 558.).

            PRILOG

                     „PRILOG
                     Neovisno o pravilima za tumačenje Kombinirane nomenklature, smatra se da je opis proizvoda samo indikativan. Područje primjene povlaštenog režima u okviru ovog Priloga utvrđuje se oznakama KN kakve su bile na snazi u vrijeme donošenja ove Uredbe.

                                 Redni br.

                                 Oznaka KN

                                 Opis robe

                                 Kvotno razdoblje

                                 Opseg godišnje kvote
                                 (u tonama neto mase ako nije navedeno drukčije)

                                 09.6800

                                 0702 00 00

                                 Rajčica, svježa ili rashlađena

                                 Od 1.9.2014. do 31.12.2014.

                                 2 000

                                 Od 1.1.2015. do 31.12.2015. i za svaku kalendarsku godinu nakon toga

                                 2 000

                                 09.6801

                                 0703 20 00

                                 Češnjak, svjež ili rashlađen

                                 Od 1.9.2014. do 31.12.2014.

                                 220

                                 Od 1.1.2015. do 31.12.2015. i za svaku kalendarsku godinu nakon toga

                                 220

                                 09.6802

                                 0806 10 10

                                 Stolno grožđe, svježe

                                 Od 1.9.2014. do 31.12.2014.

                                 10 000

                                 Od 1.1.2015. do 31.12.2015. i za svaku kalendarsku godinu nakon toga do 31.12.2019.

                                 10 000

                                 Od 1.1.2020. do 31.12.2020. i za svaku kalendarsku godinu nakon toga

                                 20 000

                                 09.6803

                                 0808 10 80

                                 Jabuke, svježe (osim jabuka za jabukovaču, u rasutom stanju, od 16. rujna do 15. prosinca)

                                 Od 1.9.2014. do 31.12.2014.

                                 40 000

                                 Od 1.1.2015. do 31.12.2015. i za svaku kalendarsku godinu nakon toga

                                 40 000

                                 09.6806

                                 0809 29 00

                                 Trešnje (osim višanja), svježe

                                 Od 23.1.2020. do 31.12.2020. i za svaku kalendarsku godinu nakon toga

                                 1 500

                                 09.6804

                                 0809 40 05

                                 Šljive, svježe

                                 Od 1.9.2014. do 31.12.2014.

                                 10 000

                                 Od 1.1.2015. do 31.12.2015. i za svaku kalendarsku godinu nakon toga do 31.12.2019.

                                 10 000

                                 Od 1.1.2020. do 31.12.2020. i za svaku kalendarsku godinu nakon toga

                                 15 000

                                 09.6805

                                 2009 61 10

                                 Sok od grožđa (uključujući mošt od grožđa), nefermentiran i bez dodanog alkohola, Brix vrijednosti ne veće od 30, vrijednosti veće od 18 EUR za 100 kg neto mase, neovisno sadrži li dodani šećer ili druga sladila ili ne

                                 Od 1.9.2014. do 31.12.2014.

                                 500

                                 Od 1.1.2015. do 31.12.2015. i za svaku kalendarsku godinu nakon toga

                                 500

                                 2009 69 19

                                 Sok od grožđa (uključujući mošt od grožđa), nefermentiran i bez dodanog alkohola, Brix vrijednosti veće od 67, vrijednosti veće od 22 EUR za 100 kg neto mase, neovisno sadrži li dodani šećer ili druga sladila ili ne

                                 2009 69 51
                                 2009 69 59

                                 Sok od grožđa (uključujući mošt od grožđa), nefermentiran i bez dodanog alkohola, Brix vrijednosti veće od 30, ali ne veće od 67, vrijednosti veće od 18 EUR za 100 kg neto mase, neovisno sadrži li dodani šećer ili druga sladila ili ne

               ”


title: Provedbena uredba Vijeća (EU) 2020/562 od 23. travnja 2020. o provedbi Uredbe (EU) br. 401/2013 o mjerama ograničavanja u pogledu Mjanmara/Burme

text:
                  24.4.2020

                  HR

                  Službeni list Europske unije

                  L 130/23

         PROVEDBENA UREDBA VIJEĆA (EU) 2020/562
         od 23. travnja 2020.
         o provedbi Uredbe (EU) br. 401/2013 o mjerama ograničavanja u pogledu Mjanmara/Burme
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 401/2013 od 2. svibnja 2013. o mjerama ograničavanja u pogledu Mjanmara/Burme i stavljanju izvan snage Uredbe (EZ) br. 194/2008 (1), a posebno njezin članak 4.i,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 2. svibnja 2013. donijelo Uredbu (EU) br. 401/2013.

                     (2)

                     U skladu s člankom 4.i Uredbe (EU) br. 401/2013 Vijeće je preispitalo popis uvrštenih osoba i subjekata naveden u Prilogu IV. toj uredbi.

                     (3)

                     Za jedan popis primljene su ažurirane informacije.

                     (4)

                     Prilog IV. Uredbi (EU) br. 401/2013 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog IV. Uredbi (EU) br. 401/2013 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. travnja 2020.

                  Za Vijeće

                  Predsjednik

               G. GRLIĆ RADMAN

            (1)  SL L 121, 3.5.2013., str. 1.

            PRILOG
            Unos 3. na popisu osoba i subjekata naveden u Prilogu IV. Uredbi (EU) br. 401/2013 zamjenjuje se sljedećim unosom:

                           Ime

                           Identifikacijski podaci

                           Obrazloženje

                           Datum uvrštenja na popis

                           „3.

                           Than Oo

                           Datum rođenja: 12. listopada 1973.
                           Spol: muški
                           Vojni identifikacijski broj: BC 25723

                           Brigadni general Than Oo bio je zapovjednik 99. divizije lakog pješaštva oružanih snaga Mjanmara (Tatmadaw) do svibnja 2018. U tom kontekstu odgovoran je za zločine i teška kršenja ljudskih prava koje je 99. divizija lakog pješaštva počinila protiv pripadnika zajednice Rohingya u državi Rakhine u drugoj polovici 2017. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                           25.6.2018.”